1994R0897 — ET — 08.03.1996 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

KOMISJONI MÄÄRUS (EÜ) nr 897/94,

22. aprill 1994,

mis näeb ette ühenduse kalalaevade pideva asukohaseirega seotud katseprojekte käsitleva nõukogu määruse (EMÜ) nr 2847/93 üksikasjalikud rakenduseeskirjad







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 12. oktoobri 1993. aasta määrust (EMÜ) nr 2847/93 ühise kalanduspoliitika suhtes rakendatava kontrollisüsteemi loomise kohta, ( 1 ) eriti selle artikli 3 lõiget 4, ning arvestades, et: ning arvestades, et: määruse (EMÜ) nr 2847/93 artiklis 3 nähakse ette, et liikmesriigid viivad ühenduse teatavat liiki kalalaevadel enne 30. juunit 1995 ellu katseprojektid, mis käsitlevad kas maismaa- või satelliitsidel põhinevat ning andmeedastuseks satelliitsidet kasutavat pideva asukohaseire süsteemi, ning vajaduse korral laevateemeerikuid käsitlevad katseprojektid; kõnealuste katseprojektide eesmärk on hinnata, millist tehnoloogiat tuleks kasutada ning millised laevad eespool mainitud süsteemidesse lülitada, et nõukogu saaks enne 1. jaanuari 1996 otsustada, kas ja millal neid süsteeme tuleb kalandustegevuse tõhusamaks jälgimiseks kasutama hakata; tagamaks kõnealuste katseprojektide elluviimist liikmesriikide poolt, on vaja kehtestada üksikasjalikud rakenduseeskirjad, mis käsitlevad eelkõige katseprojektidesse lülitatavate laevade arvu ühe liikmesriigi kohta, kõnealustelt laevadelt edastatud või seal vastuvõetud andmete kogumise ja elektroonilise töötlemise korda ning nende andmete vahetamise korda liikmesriikide vahel; katseprojektide jälgimise ning liikmesriikidevahelise koostöö tagamiseks peavad liikmesriigid teatama komisjonile, kas ja millal katseprojektid kasutusele võetakse; käesolevas määruses ettenähtud meetmed on kooskõlas kalanduse ja akvakultuuri korralduskomitee arvamusega, ON VASTU VÕTNUD KÄESOLEVA MÄÄRUSE:







Artikkel 1

Käesoleva määrusega nähakse ette teatavad tingimused, mille kohaselt tuleb liikmesriikidel ellu viia määruse (EMÜ) nr 2847/93 artiklis 3 sätestatud katseprojektid, mis käsitlevad kas maismaa- või satelliitsidel põhinevat ning andmeedastuseks satelliitsidet kasutavat pideva asukohaseire süsteemi, ning vajaduse korral laevateemeerikuid käsitlevad katseprojektid.

Artikkel 2

1. Liikmesriigid võtavad vajalikke meetmeid, et:

a) viia ellu katseprojekte, mis käsitlevad ühenduse kalalaevade pidevat asukohaseiret satelliitside abil ja mida kohaldatakse liikmesriigi lipu all sõitvate laevade minimaalsele hulgale, mis peab olema vähemalt võrdne kõnealuse liikmesriigi üle 50 meetri pikkuste laevade arvuga, kui selliseid laevu on üle kümne, või olema vähemalt kümme vastupidisel juhul. Laevade minimaalne hulk iga liikmesriigi kohta määratakse kindlaks I lisas;

b) soovi korral ellu viia laevateemeerikute süsteemi kasutavad ühenduse kalalaevade pidevat asukohaseiret käsitlevad täiendavad katseprojektid, milles osaleb kõige rohkem punktis a nimetatud katseprojektides ettenähtud arv laevu.

2. Liikmesriigid tagavad, et lõikes 1 nimetatud katseprojektides osalevad laevad pikkusega üle 17 meetri. Liikmesriigid võivad lubada katseprojektidest osa võtta piiratud hulgal laevadel pikkusega alla 17 meetri, kui selliste laevade tegevuse suhtes kehtestatakse püügikoormuse piirangud.

3. Katseprojektide elluviimist tuleb alustada alates 1. juulist 1994. Katseprojektid peavad kõikides liikmesriikides kasutusel olema alates 1. oktoobrist 1994 ning jääma kasutusele vähemalt ►M1 31. detsember 1995 ◄ .

4. Ilma et see piiraks lõikes 1 sätestatud tingimuste kohaldamist, võivad liikmesriigid otsustada viia ellu ühiseid katseprojekte.

Artikkel 3

Iga liikmesriik määrab katseprojektide elluviimise eest vastutava pädeva asutuse ning teatab komisjonile hiljemalt ühe kuu jooksul pärast käesoleva määruse jõustumist kõnealuse asutuse nime, aadressi ning telefoni- ja faksinumbri.

Artikkel 4

Iga liikmesriik tagab vajalike meetmete abil, et katseprojektid hõlmaksid:

a) kõnealuse liikmesriigi lipu all sõitvate ja katseprojektides osalevate laevade pardal asuvaid seadmeid;

b) andmetöötlusseadmeid, mis võimaldavad artiklis 3 nimetatud pädevatel asutustel töödelda artiklis 2 nimetatud kalalaevadelt edastatud või seal vastuvõetud andmeid ning pädevate asutuste poolt teistele liikmesriikidele edastatud andmeid.

Artikkel 5

Satelliitsidel põhinevaid süsteeme kasutavate katseprojektide puhul peavad artikli 4 punktis a nimetatud seadmed:

1. võimaldama asjaomase liikmesriigi lipu all sõitvate laevade pidevat asukohaseiret, nii et asukoha määramisviga nii maismaa- kui ka satelliitside jaamat määramisel on alla 500 meetri ja usaldusvahemik on 99 %, olenemata sellest, millistes vetes laevad tegutsevad või millistes sadamates viibivad;

2. tagama, et geograafilise asukoha määramisega seotud andmed, mille määramisviga on alla 500 meetri ja usaldusvahemik on 99 %, ning nimetatud asukoha registreerimise kuupäev ja kellaaeg edastatakse üks kord tunnis asjaomase liikmesriigi lipu all sõitvatelt laevadelt artiklis 3 nimetatud lipuliikmesriigi pädevale asutusele ning lipuriigi nõusolekul ja komisjoni taotluse korral komisjonile;

3. suutma tagada punktis 2 nimetatud andmete usaldusväärsuse.

Artikkel 6

Laevateemeerikute süsteemi kasutavate täiendavate katseprojektide puhul peavad artikli 4 punktis a nimetatud seadmed:

1. võimaldama geograafilise asukoha, selle registreerimise kuupäeva ja kellaaja automatiseeritud ja pidevat registreerimist, nii et asukoha määramisviga on alla 500 meetri ja usaldusvahemik on 99 %, olenemata sellest, millistes vetes laevad tegutsevad või millistes sadamates viibivad;

2. suutma tagada punktis 1 nimetatud andmete usaldusväärsust.

Artikkel 7

Artikli 4 punktis b nimetatud seadmed peavad võimaldama liikmesriigil ükskõik millise süsteemi kasutamise korral:

1. koguda, töödelda, registreerida ja tsentraliseerida masinloetaval kujul artikli 5 lõikes 2 ning artikli 6 lõikes 1 nimetatud andmeid. Liikmesriigid võtavad meetmeid, et tagada andmete säilitamine kuni ►M1 30. juuni 1996 ◄ ;

2. edastada automatiseeritud viisil oma laevade edastatud või vastuvõetud andmeid selle liikmesriigi pädevale asutusele, kelle vetes kõnealused laevad tegutsevad ning komisjonile lipuriigi nõusolekul ja komisjoni taotlusel.

Artikkel 8

1. Liikmesriigid teevad koostööd, et tagada artikli 7 lõikes 2 nimetatud andmete edastamine.

2. Iga lipuliikmesriik võtab vajalikud meetmed, et kindlustada oma laevade poolt artikli 2 lõike 1 punktis a nimetatud katseprojektide osana edastatud üksikandmete edastamine artikli 7 lõikes 2 nimetatud pädevale asutusele kuuekümne minuti jooksul alates andmete vastuvõtmisest lipuliikmesriigi poolt ning igal juhul 120 minuti jooksul alates andmete edastamisest oma laevade poolt.

Selleks võivad liikmesriigid kasutada vastastikku vastuvõetavat andmesideformaati.

3. Lõikes 2 nimetatud pädev asutus, kes võtab andmeid vastu, võtab vajalikud meetmed andmete elektrooniliseks töötlemiseks.

Artikkel 9

1. Liikmesriigid edastavad komisjonile II lisas ettenähtud info oma katseprojektide elluviimise kohta hiljemalt üks kuu enne katseprojektide rakendamist. Liikmesriikidele, kes on edastanud selle info vastavalt nõukogu otsusele 89/631/EMÜ, ( 2 ) tehakse siiski seoses kõnealuse kohustusega erand.

Liikmesriigid informeerivad komisjoni korrapäraselt oma katseprojektide elluviimisest.

2. Laeva lisamise, kõrvaldamise või asendamise korral või laevaga seotud andmete muutmisel teavitab kõnealuse laeva lipuliikmesriik sellest komisjoni.

Artikkel 10

Liikmesriikidevahelise koostöö hõlbustamiseks edastab komisjon igale liikmesriigile vastavalt artiklile 9 saadud andmed ning tagab, et iga liikmesriigi poolt elluviidavat katseprojekti jälgitakse määruse (EMÜ) nr 2847/93 artiklis 36 ettenähtud korras.

Artikkel 11

Enne 31. märtsi 1995 esitab iga liikmesriik komisjonile esialgse hinnanguaruande tema poolt elluviidud katseprojekti(de) kohta. Enne ►M1 29. veebruar 1996 ◄ esitab iga liikmesriik lõpliku hinnanguaruande, mis sisaldab eelkõige süsteemide tasuvusega seotud üksikasju, nende selgust ja arusaadavust tagavaid garantiisid ning soovitusi seoses ühenduse kalalaevade pideva asukohaseire süsteemide tulevikuga.

Kõnealuste aruannete põhjal esitab komisjon nõukogule liikmesriikide poolt elluviidud katseprojektide üksikasjaliku hinnanguaruande, mis vajaduse korral sisaldab ettepanekuid ühenduse kalalaevade pideva asukohaseire süsteemi lõpliku kasutuselevõtu kohta.

Artikkel 12

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.









I LISA







Liikmesriik Üle 50 meetri pikkuste laevade arv (laevastikuregistri 1993. aasta oktoobri seisuga) Laevade minimaalne arv vastavalt artiklile 2 Belgia 0 10 Saksamaa 15 15 Taani 4 10 Hispaania 124 124 Prantsusmaa 67 67 Ühendkuningriik 19 19 Kreeka 9 10 Iirimaa 3 10 Itaalia 17 17 Madalmaad 14 14 Portugal 47 47









II LISA

Artiklis 9 nimetatud info:

— asjaomaste laevade arv ja nende tehniline iseloomustus (laevastikuregistri sisenumber, nimi, pardatähis, pikkus, tonnaaž, mootori/masina võimsus, raadiokutsung, laevatüüp, tavapärane kalapüügi viis),

— artiklis 4 nimetatud seadmete tehnilised näitajad.